Seat na minuloročnom stretnutí pri Wörthersee predstavil Leon v závodnom prevedením Cup Racer. Samozrejme išlo o špecialitu, ktorú si len tak nekúpite. Všetci prípadní záujemcovia ale nemusia byť smutní, pretože spoločnosť JE Design začala ponúkať úpravu, ktorá sa verziou Cup Racer inšpirovala. Okrem matne šedého laku a červených doplnkov očakávajte tiež kompletný bodykit a zvýšený výkon motora.
Seat Leon Cupra dostal od JE Design trojdielny predný nárazník, rozšírené blatníky, prahové lišty a dozadu difúzor s integrovaným svetlom, ako to poznáme zo seriálu F1. Matne šedý lak karosérie kontrastuje s červenými detailami. Auto stojí na devätnásťpalcových kolesách s pneumatikami Dunlop Sport Maxx GT veľkosti 255/30 R19.
Efektný vzhľad dopĺňajú ďalšie technické zmeny. Motor dostal 258 kW (350 k, v sérii je 206 kW/280 k) a maximálny krútiaci moment narástol z 380 Nm na konečných 440 Nm. Stovku tento upravený Leon Cupra dokáže za 5,4 s, čo je zlepšenie o 0,3 s.
JE Design potom k tomu všetkému ponúka ešte nastaviteľný podvozok a svetlú výšku zníženú o 45 mm.
Foto: JE Design